Ego frater H[ugo], humilis prior Silviniacensis, et ego magister Columbus, domini pape subdiaconus, notum facimus presentibus et futuris, quod cum essemus arbitri electi ad cognoscendum de causa que vertebatur inter dominum episcopum et capitulum Matisconense, ex una parte, et abbatem et conventum Cluniacensem, ex altera, super procurationibus, quas dictus episcopus petebat in locis illis, quos Cluniacenses decanatus appellant, istis videlicet: Sancti Victoris, Arpayaci, Lesiaci, Perrone, Caviniarum, Masiliarum, Galliniaci, Lordoni, Sancti Ypoliti, Meleti, Casellarum, Besorniaci, Berzi Ville, Escuceolarum: auditis depositionibus et rationibus et allegationibus hinc inde propositis, tandem de assensu partium facti amicabiles compositores, cum nondum constaret nobis de jure episcopi vel adverse partis, amicabiliter componendo, ita diximus et ordinavimus pro bono pacis, ut abbas et conventus Cluniacensis darent dicto episcopo centum marcas argenti, de quibus idem episcopus sibi et successoribus suis redditus acquireret perpetuo possidendos; ita quod de cetero episcopus vel aliquis successorum suorum vel aliquis pro ecclesia Matisconensi in dictis decanatibus nullo unquam tempore aliquam procurationem vel aliquid nomine procurationis possit petere vel ecclesiam Cluniacensem super hec molestare, salvo jure episcopali, si quod aliud habet in capellis dictorum decanatuum, salvo etiam jure quod habet in parrochialibus ecclesiis et prioratibus in sua diocesi constitutis. Adjecimus etiam, quod si alterutra partium a predicta compositione unquam in aliquo resiliret, incideret in penam ducentarum marcarum solvendam illi parti, que compositionem servaret. Si vero (quod absit!) unquam contingeret episcopum Matisconensem super hoc litem movere, redditus empti de centum marcis predictis et supradicta pena ducentarum marcarum ab ipso episcopo ecclesie Cluniacensi reddentur, antequam super hoc idem episcopus audiatur. Si vero capitulum Matisconense sine consensu episcopi sui litem moveret, ipsum capitulum trecentas marcas ecclesie Cluniacensi redderet, antequam audiretur; hanc eandem penam redderet ecclesia Cluniacensis episcopo vel capitulo Matisconensi, si super hoc litem moveret, antequam audiretur, scilicet trecentarum marcarum. Hanc autem compositionem tam episcopus et capitulum Matisconense quam abbas et conventus Cluniacensis in omnibus acceptarunt. Actum anno gratie millesimo ducentesimo quinto decimo, in vigilia sancti Bartholomei apostoli.